ראשית, מצאו אגרטל או כלי מתאים להנחת הזר על פי גודלו ונקו אותו היטב באמצעות מים וסבון, חשוב לוודא שהסרתם את כל שאריות הסבון לפני שתמלאו בו מים טריים. לפני שתניחו את הזר בתוך האגרטל, הוציאו את הניילון או הנייר העוטף אותו וגם את הגומיות על מנת לאוורר ולאפשר תנועה חופשית וטבעית לפרחים. חתכו את קצות הגבעולים בחלקם התחתון באלכסון, אם מדובר בגבעולים קשים ניתן לחרוץ את החלק התחתון לאורך, זאת על מנת להגדיל את שטח הפנים של הגבעול לצורך ספיגה של המים והמינרלים הדרושים להמשך לבלובם, כמו גם הסרת שאריות לכלוכך שהצטבר. לאחר מילוי האגרטל במים טריים ניתן להוסיף כמה גרגירי סוכר או כמה טיפות אקונומיקה בודדות (אם לא קיבלתם תמיסה מיוחדת) לצורך העשרת המים וחיטויים. מקמו את הכלי עם הזר באיזור מואר ומאוורר בבית, חשוב מאוד לא להניח את הפרחים באיזור עם שמש ישירה מכיוון שהקרניים החזקות פוגעות בפרחים אנושות. כמו כן, אין לשים את הפרחים מול רוח ישירה של מזגן או מאוורר, גם אלה יתישו את עלי הכותרת והפרחים ויביאו לייבושם בזמן קצר מאוד. החליפו את המים באגרטל מידי יום או יומיים לצורך הארכה מקסימלית של חיי הפרחים.